open-index/open-wikipedia-markdown huggingface dataset:
Jälitusluul

**Jälitusluul** on paranoiline luul, mille puhul inimene on veendunud, et teda jälitatakse.

Jälitusluuluga võib kaasneda seletusluul, st inimene on kindel, et teab, kes ja miks jälitab.
TNVVNüM

**TNVVNüM** (**Tõele Näkku Vaadates Võib Näha Ükskõik Mida**) on Eesti ansambel, mis tegutseb alates 2007. aastast.

Stiililiselt on bändi lahterdatud psühhedeelseks post-rokiks, ansambli liikmed on enda viljeldavat muusikat nimetanud psühhedeelseks ja progressiivseks rokiks. 

2007. aasta lõpus ilmus ka bändi debüütalbum "Säde". 2009. aastal ilmus teine album "Ouroboros". Mõnes loos teeb külalislauljana kaasa Vallo Toomla.

## Liikmed
*Ekke Västrik – kitarr
*Mihkel Maasing – klahvpillid
*Oliver Koit – trummid
*Lennart Lennuk – bass
*Cameron Devlin – heli

## Endised liikmed
*Tanel Velleste – löökriistad, vokaal
*Sven Oeselg – bass, vokaal
*Martin Peiken – bass

## Välislingid
*Ametlik koduleht
*TNVVNÜM MySpace'is
*Plaadiarvustus Eesti Ekspressis
*Artikkel SL Õhtulehes
DesktopBSD

**DesktopBSD** on FreeBSD stabiilsel arendusharul põhinev operatsioonisüsteem, millel on graafiliseks kasutajaliideseks KDE. See on saadaval IA-32 (tuntud ka kui 32 bit x86 või i386) ja AMD64 platvormile.

## Ajalugu ja arendus
DesktopBSD on kohandatud paigaldusversioon FreeBSDst, mitte eraldi haru. See on alati põhinenud FreeBSD viimasel stabiilsel väljalaskel, kuid sisaldanud teatud kohandatud tarkvara, näiteks KDE, DesktopBSD tarvikud ja konfiguratsiooni failid.
DesktopBSD sihtgrupiks on tavakasutajad. Soovitakse pakkuda FreeBSD jõudlust ja stabiilsust, kuid üritatud osa asju, näiteks paigaldamine, lihtsamaks teha, seda eriti algajaid kasutajaid silmas pidades.

DesktopBSD arendamine lõpetati 2009. aastal. Viimane väljalase 1.7 ilmus 7. septembril 2009. Peamiseks põhjuseks, miks arendamine lõppes oli, et peamine arendaja Peter Hofer ei leidnud enam piisavalt aega projektiga jätkamiseks ja talle ei leitud asendajat. 2010. aasta mai lõpus anti aga teada, et leitud on uued arendajad, kes Daniel Hilberti juhtimisel DesktopBSD arendamist jätkavad.

## Versioon 1.7
Versioon 1.7 sisaldab järgmisi funktsioone:

* Live DVD – süsteemi saab enne paigaldamist proovida
* Graafiline paigaldus
* Põhineb FreeBSD 7.2 stabiilsel väljalaskel
* KDE 3.5.10 töölaud
* OpenOffice 3.1.1 kontoritarkvara
* Eelpaigaldatud Java SE 6 keskkond
* X.Org väljalase 7.4 graafika tugi
* Toetab GRUB alglaadurit ja võimaldab seda graafiliselt konfigureerida (ainult i386 platvormil)
* Mitmed parandused võrreldes eelmise versiooniga

Soovituslikud nõuded riistvarale: 1,5&nbsp;GHz protsessor, 1024 MB muutmälu ja 20 GB kõvakettaruumi.

## Litsentsid
DesktopBSD kasutab tarkvara puhul valdavalt BSD litsentsi FreeBSD eeskujul, KDE jaoks kasutatakse GNU GPL litsentsi.

DesktopBSD logod ja muu kunst on litsentseeritud Austria Creative Commons Attribution-NonCommercial 2.0 License'iga.

## Vaata ka
* BSD
* PC-BSD

## Viited

## Välislingid
* DesktopBSD veeb
* DesktopBSD wiki
* DesktopBSD Distrowatch.com-is
Kapellskäri sadam

**Kapellskäri sadam** on Rootsi sadam, mis asub Stockholmist umbes 90 kilomeetrit põhja pool Norrtälje vallas. Sadam kuulub firmale Ports of Stockholm. 

### Sadamast väljuvad laevad

## Välislingid

*Ports of Stockholm (rootsi keeles)
Mineraliseerumine

**Mineraliseerumine** (ehk **mineraalistumine**) on protsess, mille käigus orgaanilised ained lagundatakse anorgaanilisteks ehk mineraalaineteks. Nendeks aineteks on enamasti vesi, süsihappegaas, lämmastik, ammoniaak jt ained (ühendid). Protsessi käigus eraldub energiat. 

Mineraliseerumisprotsessil on oluline tähtsus ökosüsteemide aineringeis, kuna selle tagajärjel muutuvad keerukamad ühendid lihtsamateks, mis assimilatsiooniprotsessi kaudu uuesti organismide orgaanilisteks koostisosadeks sünteesitakse.

## Vaata ka
* demineraliseerimine
* pinnase mineraliseerimine
Emmanuel Le Roy Ladurie

**Emmanuel Le Roy Ladurie** (19. juuli 1929 – 22. november 2023) oli prantsuse ajaloolane, kes on tuntuks saanud ühena mikroajaloo kui uurimissuuna algatajatest. Ta kuulus annaalide koolkonna kolmandasse põlvkonda.

Le Roy Ladurie kuulsaim teos on "Montaillou, Prantsuse küla 1294–1324" (*Montaillou, village occitan de 1294 à 1324*), 14. sajandi kataritest talupoegi ja inkvisitsiooni vaatlev teos, mis ilmus 1975. aastal. 1996. aastal avaldati ka selle eestikeelne tõlge. Le Roy Ladurie teised teosed käsitlevad enamasti samuti talupojakultuuri.

## Tunnustus
*Emmanuel Le Roy Ladurie on valitud 16 ülikooli (sealhulgas 1993. aastal Oxfordi Ülikooli) audoktoriks. 

### Valitud teadusakadeemia või õpetatud seltsi liikmeks
*USA Rahvuslik Teaduste Akadeemia (1974)
*Ameerika Filosoofiaselts (1979)
*Academia Europaea
*Filosoofia- ja Poliitikateaduste Akadeemia (1993)
*Jaapani Akadeemia (2006)
Jacques Le Goff

**Jacques Le Goff** (1. jaanuar 1924 Toulon – 1. aprill 2014 Pariis) oli prantsuse ajaloolane.

Le Goff tegeles peamiselt keskaja kultuuriloo uurimisega, pöörates erilist tähelepanu usulistele ilmingutele ning nende vastastikmõjudele ilmaliku kultuuri komponentidega.

## Tunnustus
*2007 – Dan Davidi auhind

## Teosed
**Eesti keeles**
**Keskaeg*. [Tallinn] : Valgus, 2010, 
**Keskaja Euroopa kultuur*. Tallinn: Kupar, 2000.
**Raha või elu: majandus ja religioon keskajal*. Tallinn: Varrak, 2001.
*Ajalugu, antropoloogia ja imaginaarsus. Intervjuu Jacques Le Goffiga [Intervjuu Marek Tammele., lk 108–126. Taastrükk: Marek Tamm. *Kuidas kirjutatakse ajalugu: Intervjuuraamat*, Tallinn: Varrak 2007, lk 125–144.  

**Inglise keeles**
**Medieval Civilization, 400-1500*. Oxford: Blackwell, 1988. 
**The birth of Europe, 400-1500*. Malden (Mass.) [etc.] : Blackwell, 2007.
Earth Observing System

**Earth Observing System (EOS)** on NASA kaugseireprogramm, mille käigus on orbiidile viidud suur hulk tehiskaaslasi.

### Tehiskaaslased ja lennutamisaeg

* SeaWiFS – 1.08.1997
* TRMM – 27.11.1997
* Landsat-7 – 15.04.1999
* QuikSCAT – 19.06.1999
* Terra – 18.12.1999
* ACRIMSAT – 20.12.1999
* NMP/Earth Observing-1 – 21.11.2000
* Jason-1 – 7.12.2001
* Meteor 3M-1/Sage III – 10.12.2001
* Gravitatsiooni- ja kliimaeksperiment – 17.03.2002
* Aqua (satelliit) – 4.05.2002
* ADEOS II / Midori II – 12.12.2002
* ICESat – 12.01.2003
* SORCE – 25.01.2003
* Aura – 15.07.2004
* CloudSat – 28.04.2006
* CALIPSO – 28.04.2006
* Hydros – 06.2006
* NPOESS – 10.2006
* OCO – 09.2008
* ESSP – 08.2008
* Aquarius – 09.2008
* NMP/EO-3 – ?
Fallen

***Fallen*** on alternatiivrokkbändi Evanescence esimene täispikk album.

## Lauludest
Amy Lee ütles intervjuus Austraalia MTV'le, et pole kunagi koos Beniga kirjutanud; ta alustas alati ise ning seejärel tutvustas ideid Benile, vajaduse korral tehti ka ümberkorraldusi. Siiski on suur osa *Fallen*i lauludest inspireeritud Amy tunnetest ja mõtetest. Näiteks "Going Under" jutustab äsja lõppenud emotsionaalselt kahjustavast suhtest. See oli ka viimane lugu, mis albumile lisati ja oleks olnud esimene singel, kui "Bring Me To Life" poleks seda filmi *Daredevil* kaudu enne saavutanud. "Going Under" sai teiseks singliks.

Amy õe Carrie Lee eeskujudeks olid erinevad popstaarid, näiteks Britney Spears ja Christina Aguilera. Amy Lee ütles, et umbes 8-aastaselt hakkas õde neilt staaridelt malli võtma ja nende moodi riides käima ning see oli Amy't pahandanud. See juhtum inspireeris Leed kirjutama lugu "Everybody's Fool".

"My Immortal'i" autor on Evanescence'i endine kitarrist Ben Moody. "My Immortal", nagu ka teised Moody kirjutatud lood, põhinevad tema kirjutatud lühilugudel. Moody selgitas, et lugu jutustab vaimust, kes pärast inimese surma meiega jääb ja meid kummitab, kuni me soovime, et ta oleks täielikult läinud ja meid rahule jätaks. Ben väitis *Fallen*i brošüüris, et "My Immortal" on pühendatud tema vanaisale, Bill Holcombile. 

"Haunted" põhineb samuti ühel Ben Moody kirjutatud lühilugudest, mis inspireeris Amy Lee'd selle laulu sõnu kirjutama. Lühilugu räägib väikesest tüdrukust, kes eksib vanasse mõisasse ning jääb sinna lõksu. Selle jutu postitas Moody ka Evboard.com'i.

"Hello", nagu ka *The Open Door*i "Like You" mälestab Amy Lee varajaselt surnud õde. "Tourniquet" on kristlike mõjutustega laul, milles äsja enesetapu sooritanu jutustab oma kannatustest ja kahtlustest.

## Lugude nimekiri
# "Going Under" (Ben Moody, Amy Lee, David Hodges) – 3:34
# "Bring Me to Life" (Moody, Lee, Hodges) (koos Paul McCoy'ga) – 3:58
# "Everybody's Fool" (Moody, Lee, Hodges) – 3:16
# "My Immortal" (Moody, Lee) – 4:24
# "Haunted" (Moody, Lee, Hodges) – 3:06
# "Tourniquet" (Moody, Lee, Hodges, Rocky Gray) – 4:39
# "Imaginary" (Moody, Lee) – 4:17
# "Taking Over Me" (Moody, Lee, Hodges, John LeCompt) – 3:50
# "Hello" (Moody, Lee, Hodges) – 3:40
# "My Last Breath" (Moody, Lee, Hodges) – 4:08
# "Whisper" (Moody, Lee) – 5:27
# "My Immortal" (Moody, Lee, Hodges) (bändi versioon) – 4:33

### Jaapani väljaande boonuslood

Jaapani väljaanne ilmus 22. Juulil 2003.

# "Farther Away" (Moody, Lee, Hodges) – 3:58
# "My Immortal" (Moody, Lee, Hodges) – 4:33

## Koosseis

*Amy Lee – vokalist
*Ben Moody – kitarrist
*David Hodges – klaver, klahvpillid
Amy Lee

**Amy Lynn Hartzler** (neiupõlvenimega **Amy Lynn Lee**; 13. detsembril 1981 Riverside'is California osariigis), tuntud kui **Amy Lee**, on USA laulja ja klassikaliselt koolitatud pianist. 

Amy Lee on rokkansambli Evanescence asutajaliige ja laulja. 

Amy enda sõnul on tema loomingut mõjutanud tuntud muusikud alates Mozartist ja lõpetades selliste tänapäeva artistidega nagu Björk, Tori Amos, Danny Elfman ja Plumb.

## Isiklikku
Amy Lee sündis Californias Riverside’is John Lee ja Sara Cargilli tütrena. Leel on üks vend ja kolm õde, üks õdedest suri 1988. aastal (Bonnie Lee suri kolmeaastaselt). Lee on tema kohta kirjutanud kaks laulu, „Hello“ ja „Like You“. 

Leede pere kolis palju ringi – enne kui nad end Little Rockis (Arkansas) sisse seadsid, elasid nad ka Floridas ja Illinoisis. Lee lõpetas Pulaski Akadeemia (erakooli,mis asub Little Rockis) 2000. aastal. Mõnda aega õppis ta ülikoolis muusika teooriat ja kompositsiooni, kuid jättis ülikooli pooleli, et Evanescence’ile keskenduda. Lee käis üheksa aastat klaveritundides.

Amy Lee ütles intervjuus AOL Musicule, et ühed esimesed laulud, mille ta kirjutas, olid „Eternity of the Remorse“ ja „A Single Tear“. Esimese kirjutas ta 11-aastaselt, kui ta soovis saada heliloojaks, teise kirjutas ta kaheksandas klassis koolist antud ülesande jaoks.

Amy Lee abiellus 2007. aastal John Hartzleriga. 2014. aastal sündis nende esimene laps, Jack Lion Hartzler.

## Viited

## Välislingid
EOS

**EOS** on mitme fraasi suurtähtlühend.
***[[Earth Observing System]]** on NASA kaugseireprogramm.
***[[Estonian Oil Service]]** on Eesti ettevõte (AS E.O.S.)
***[[EOS (operatsioonisüsteem)|EOS]]** on operatsioonisüsteem.

**Eos** on mitmetähenduslik sõna.
***[[Eos]]** on organismide paljunemisrakk.
***[[Eos (jumalanna)|Eos]]** oli vanakreeka mütoloogias koidujumalanna.
***[[221 Eos]]** on asteroid.

## Vaata ka
*E.O.S. Rally
*Idu
***[[Canon EOS]]** (Electro-Optical System) on Canoni toodetud kaamerate seeria (mis on nime saanud jumalanna järgi)
Oscar Wilde (laev)

"**Oscar Wilde**" on ettevõtte Irish Ferries parvlaev, mis sõidab liinil Rosslare (Iirimaa) – Cherbourg (Prantsusmaa).

Laev valmis Wärtsilä Perno laevatehases Turus 1987. aastal ja sai nime **Kronprins Harald**. Ta kuulus algul ettevõttele Jahre Line ja sõitis liinil Oslo–Kiel. 1990 ühinesid ettevõtted Jahre Line, Norway Line ja Fred. Olsen Lines ettevõtteks Color Line. Laev jätkas samal liinil, üksnes värviti Color Line'i värvidesse.

2007. aasta jaanuaris müüdi laev Iirimaa ettevõttele Irish Ferries. Color Line tellis tema asemele veel suurema laeva "Color Magic". Viimase reisi Oslo–Kieli liinil tegi laev 31. augustil 2007. Seejärel ehitati laev ümber ja ta sõitis Rosslare'sse, kuhu saabus 21. novembril. Laev alustas sõitmist Rosslare–Cherbourgi liinil 30. novembril 2007, vahetades välja sellel liinil varem sõitnud laeva "Normandy".

Laeva veeväljasurve oli valmimise ajal 31 122 t, praeguseks on seda suurendatud 31 914 tonnini. Laev on 166,3 m pikk, 28,41 m lai ja süvisega 6,5 m. Laeva maksimumkiirus oli valmimise ajal 22 sõlme, hiljem suurendati seda 26 sõlmeni. Valmimise ajal mahutas laev 1440 reisijat, kellest igaühele oli magamiskoht, ja 700 autot, praegu mahutab ta 1458 reisijat ja 580 autot.

## Välislingid

*Ametlik koduleht
*Oscar Wilde joins Irish Ferries fleet
Louis XVIII

**Louis XVIII** (17. november 1755 – 16. september 1824) oli Prantsusmaa kuningas 6. aprillist 1814 kuni 20. märtsini 1815 ning 8. juulist 1815 kuni 16. septembrini 1824. Louis XVIII oli eelviimane kuningas Bourbonide dünastiast Prantsuse troonil.

Louis XVIII on Louis XVI noorem ja Charles X vanem vend, kes asub Prantsusmaa troonile pärast Napoleoni esimest troonist loobumist, pannes aluse Bourbonide restauratsioonile, on seejärel sunnitud pealt vaatama Napoleoni naasmist Pariisi ning nägema, kuidas Napoleonile vastu saadetud sõjavägi oma endise juhi poole üle läheb. 18. juunil 1815 kaotas Napoleon Waterloo lahingu ning oli sunnitud teist korda troonist loobuma. Siis alustas Louis XVIII teist korda Bourbonide restauratsiooni. Napoleoni saja päeva eest määrati Prantsusmaale erakordselt rängad reparatsioonid (osade hinnangute kohaselt hullemad kui Versailles' rahu tingimused Saksamaale), mis jahutasid mõneti Napoleoni populaarsust, ent ei tõstnud eriti Louis XVIII oma.

Louis XVIII oli tüse ja haiglane, üsna sarnane oma vanema vennaga, keda rahvas hea sõnaga ei meenutanud. Kuigi Louis ei muutnud algul eriti Napoleoni loodud riigisüsteemi, ei andnud see tema populaarsusele ka midagi juurde. Hiljem langes Louis XVIII ultratagurlike rojalistide mõju alla ning tema maine rahva silmis langes veelgi. Ometi võlgneb Prantsusmaa Louis XVIII palju, kuna just tema oli see, kes aitas Prantsusmaal üle saada Napoleoni viimaste sõdade ja reparatsioonide tekitatud sügavast kriisist. Ent pigem mäletas rahvas siiski seda, et Louis XVIII oli kogu revolutsiooni, Napoleoni valitsemisaja ja Napoleoni sada päeva veetnud eksiilis, et ta oli võimule tulnud võõrvägede abiga ja nende otsusel.

Kui Louis XVIII 1824. aastal suri, leinas rahvas (ja eriti uuem põlvkond) pigem Napoleoni, kelle hiilgus ja populaarsus oli saanud uut jõudu tema surma läbi kolm aastat varem. Louis XVIII meenutas rahvale pigem vana ja tagurlikku režiimi. Üsna pea pärast Napoleoni surma tekkis müüt (kahtlus) tema mürgitamise kohta ning teadagi, kelle poole rahvas näpuga näitas. 

Kui Louis XVIII sai võimule suhteliselt eakalt, siis tema järel troonile tõusnud noorem vend Charles X oli oma vanemast vennast kõigest kaks aastat noorem.
Mustallika looduskaitseala

**Mustallika looduskaitseala** on kaitsealune piirkond, mis asub Patjala külas Jõgeva vallas. Selle pindala on 49 hektarit.

Aastal 1992 võeti kaitse alla 3-hektariline ala (*Mustallika soo kaitseala*), kus kaitsti allikasood ja seal elavaid looduskaitsealuseid loomi. Aastal 2005 reorganiseeriti see looduskaitsealaks. Sealsel alal kaitstakse varasemale lisaks ka looduslikke ja poollooduslikke kooslusi ja sealset eriilmelist faunat ja floorat.

## Välislingid
*
*Mustallika looduskaitseala kaitse-eeskiri
Lissaboni leping

**Lissaboni leping** ehk **reformileping** on leping, mis kirjutati alla 2007. aasta 13. detsembril Lissabonis Euroopa Liidu tippkohtumisel. Leping muutis Euroopa Liidu lepingut ning Euroopa Ühenduse asutamislepingut "eesmärgiga suurendada laienenud liidu tõhusust ja demokraatlikku legitiimsust ning liidu välistegevuse sidusust" ning jõustus 1. detsembril 2009, kui selle olid ratifitseerinud kõik Euroopa Liidu liikmesriigid.

Kõigis Euroopa Liidu liikmesriikides peale Iirimaa tegid ratifitseerimisotsuse parlamendid. Iirimaal tuleb põhiseadusega potentsiaalselt konfliktsed välislepingute ratifitseerimiseks luba saada rahvahääletuselt. 2008. aasta 12. juunil toimunud referendumil hääletas 53,4% Iirimaa valijatest leppe vastu. Teist korda toimus referendum 2. oktoobril 2009 ja siis kiideti lepe 67% häältega heaks.

10. oktoobril 2009 kirjutas lepingule alla Poola president Lech Kaczyński. Viimasena ratifitseeris lepingu Tšehhi Vabariik, mille president Václav Klaus soovis lepingut enne allakirjutamist täiendada lisaklausliga sudeedisakslaste varaliste nõuete osas. 3. novembril kirjutas ta lepingule alla.

Lissaboni lepinguga loodi Euroopa Ülemkogu eesistuja (keda on nimetatud ka Euroopa Liidu presidendiks) ja Euroopa Liidu välisasjade ja julgeolekupoliitika kõrge esindaja (keda on nimetatud ka Euroopa Liidu välisministriks) ametikohad.

Samal ajal jõustus Euroopa Liidu põhiõiguste harta.

## Välislingid
* Lissaboni lepingust Euroopa Liidu kodulehel
* Lissaboni lepingu koduleht
Cherbourg-Octeville

**Cherbourg-Octeville** on endine vald Prantsusmaal Manche'i departemangus.

Vald moodustati 28. veebruaril 2000 Cherbourgi ja Octeville'i vallast. 1. jaanuaril 2016 liideti Cherbourg-Octeville'i vald Cherbourg-en-Cotentini vallaga.

## Viited

## Välislingid

*http://www.ville-cherbourg.fr/
Tšeget

**Tšeget** (vene keeles *Чегет*) on mägi Kaukasuses Venemaa Kabardi-Balkaari Vabariigis. Mäe kõrgus on 3650 m.

Tšeget asub Elbruse jalamilt vaid mõne kilomeetri kaugusel. Tšegeti rasked rajad on populaarsed mäesuusatajate hulgas. Suusahooaeg kestab detsembrist aprilli keskpaigani.

## Välislingid
*Elbrus and Cheget in World Snowboard Guide
Kammlõikamine

**Kammlõikamine** on metallide lõikamine, mis toimub kammlõikepinkidel tööriistaga, mida nimetatakse lõikekammiks.

Kammlõikamist kasutatakse peamiselt mass- ja saritootmisel. See meetod on suure tootlikkusega ja võimaldab saada kvaliteetselt töödeldud pindu.

Kammlõikamisega on võimalik saada mitmesuguse kujuga läbivaid avasid, sirgeid ja spiraalseid sooni, profiilseid välispindu, sisehambumisega hammasrattaid, hammassektoreid, eeltöödeldud koonushammasrattaid jne.

## Protsess

Kammlõikamise protsess näeb välja järgmine: lõikekamm kinnitatakse sabapidi pingi liugurisse ja see liigub koos liuguriga piki oma telge. Mõõtmetelt järjest suurenevad hambad lõikavad toorikult teatud paksusega metallikihte. Lõikekamm töötab üldjuhul tõmbele, kuid on olemas ka kammlõikamise pinke, mis töötavad survele.
Kerenski rubla

**Kerenski rubla** (vene keeles "*керенка*") oli Vene rubla 1917. aasta sügisel Venemaa Ajutise Valitsuse teostatud rahaväljaanne, mida nimetati mitteametlikult tolleaegse peaministri Aleksandr Kerenski järgi.

Rahatähti anti välja lahtilõigatavates poognates väikeses formaadis numbrite ja allkirjadeta 20- ja 40-rublaseid kupüüre. Ebaharilik nominaal ja formaat oli tingitud asjaolust, et Kerenski rublade trükkimisel kasutati konsulaarmarkide trükiplaate.

Kuna Venemaa oli juba sattunud segaduste ajajärku, siis oli raha tsentraliseeritud ning kvaliteetne tootmine ja levitamine raskendatud kogu endise Venemaa Keisririigi territooriumil ning neid kupüüre toodeti ka Venemaa äärealadel erinevates variatsioonides (olenevalt raha väljalaskvate riigiasutuste hangitud paberi kvaliteedist, isevalmistatud klišeedest – kuna puudus ka tsentraliseeritud varustamine rahatrükkimiseks vajalike trükiplaatidega – ning ka trükkimise kohtadest).

## Rahatähe kujundus
Rahadel oli kujutatud vana Venemaa Keisririigi riiklik sümbol kahepäine kotkas, kuid ilma keisriregaalideta. 

## Välislingid
*Фальшивые "Керенки" и неподдельные "Родзянки"
Mohamed Khouna Ould Haidalla

**Mohamed Khouna Ould Haidalla** (araabia keeles محمد خونا ولد هيداله‎; sündinud 1940) oli Mauritaania president 4. jaanuarist 1980 kuni 12. detsembrini 1984. 

Ta sündis Nouadhibou piirkonnas Mauritaanias. Hariduse omandas Rosso linnas Senegalis.   

1961. aastal astus ta Mauritaania armeesse ning saadeti 1962. aastal Prantsusmaale täiendõppele Saint-Cyri akadeemiasse (École Spéciale Militaire de Saint-Cyr).   

1975–1978 juhtis ta Mauritaania vägesid riigi põhjaosas ja okupeeritud Lääne-Saharas. 1978. aastal osales ta sõjaväelises riigipöördes, mille tagajärjel sai võimule sõjaväeline hunta. Tänutäheks nimetati Haidalla Mauritaania kindralstaabi ülemaks. 31. mail 1979 nimetas sõjaväeline hunta ta peaministriks ja 4. jaanuaril 1980 presidendiks.  

12. detsembril 1984 tõugati ta võimult sõjaväelise riigipöördega, mida juhtis Maaouya Ould Sid'Ahmed Taya. Haidalla viibis samal ajal Burundis. Pärast tema naasmist kodumaale ta vahistati ning ta viibis mitu aastat vangistuses. Pärast vabanemist elas ta pikka aega poliitikast tagasitõmbunult, seda kuni 2003. aastani, mil ta sai opositsiooni liidriks. 2004. aastal ta vangistati, õige pea aga vabastati ning vangistati taas süüdistatuna riigipöörde kavandamises. Selle süüdistusega mõisteti ta 3. veebruaril 2005 viieks aastaks vangi. Pärast augustis 2005 toimunud sõjaväelist riigipööret anti Haidallale septembri alguses amnestia ning ta vabanes.  

Osales 11. märtsil 2007 toimunud presidendivalimistel, kuid kogus vaid 1,73% häältest, millega jäi 10. kohale.
Johann Christian Erxleben

**Johann Christian Polycarp Erxleben** (22. juuni 1744 Quedlinburg – 18. august 1777 Göttingen) oli saksa loodusteadlane. Tema nime lühendiks on **Erxl.**
Rohe-tondihobu

**Rohe-tondihobu** (*Aeshna viridis*) on tondihobulaste sugukonda tondihobu perekonda kuuluv kiililine.

Rohe-tondihobu levila ulatub põhja poole Rootsi ja Soomeni, lääne poole Hollandi ja Põhja-Saksamaani, lõuna poole Serbiani ning ida poole Ukraina ja Venemaani.

Tema elupaigaks on jõed ja järved, sood ja padurad, mis kõik võivad olla nii alalised kui ajutised. Ta elab üksnes magevees. Eestis elab ta eriti neis järvedes ja vanajõgedes, kus kasvab vesikarikaid.

Rohe-tondihobu tiibade siruulatus on 8,5 cm. Rindmik on kollakasroheline, tagakeha isasel sinine mustade triipudega, emasel roheline pruunide triipudega.

Rohe-tondihobu lendab juulist oktoobrini. Vastsestaadium kestab paar-kolm aastat.

Rohe-tondihobu arvatakse soodsas seisundis liikide hulka. Siiski on see piirkonniti erinev, näiteks Saksamaal kuulub ta punase raamatu 1. kategooria kaitstavate liikide hulka. Teda ohustab elupaikade kadumine, näiteks maaparanduse tõttu.

## Välislingid

* 

*Rohe-tondihobu
Omaani laht

**Omaani laht** (araabia keeles *خليج عمان* (*Khalīj ‘Umān*), farsi keeles دریای عمان (*Daryâ-ye ‘Omân*) on laht Edela-Aasias. Ühendab Araabia merd Hormuze väina kaudu Pärsia lahega.

Lahe pikkus on umbes 450 km, laius kuni 330 km. Suurim sügavus on 3694 meetrit.

Omaani lahe tähtsaim sadam on Matrah.

Lahe põhjakaldal asuvad Iraan ja Pakistan ning lõunakaldal Omaan ja Araabia Ühendemiraadid (täpsemalt Al-Fujayrah' emiraat, Ash-Shāriqah' emiraat).
Eesti olümpiamängudel

1918. aastal iseseisvunud **[[Eesti]]** riik osales esimest         korda oma koondisega juba 1920. aasta suveolümpiamängudel, kuigi Eesti Olümpia Komitee asutati alles 1923. aastal. Esimeseks taliolümpiaks olid 1924. aasta taliolümpiamängud. Eesti sportlased võtsid osa olümpiamängudest kuni Nõukogude Liit okupeeris Eesti 1940. aastal. 1980. aasta suveolümpiamängude purjeregatt toimus Tallinnas. Pärast riigi taasiseseisvumist 1991. aastal on Eesti osalenud kõigil olümpiamängudel. Eesti on kõige rohkem medaleid võitnud maadluses (11), suusatamises (7), tõstmises (7) ja kergejõustikus (6).

## Eesti suveolümpiamängudel

### Kokkuvõte

2016. aasta suveolümpiamängude kavas olnud spordialadest ei ole Eesti sportlased kunagi osalenud golfis, käsipallis, maahokis, ragbis ning ratsutamises. Lisaks ei ole osaletud veespordialade sekka kuuluvates kujundujumises ja vettehüpetes.

### Aerutamine

### Jalgpall

### Jalgrattasport

### Judo

### Kergejõustik

### Korvpall

### Laskmine

### Lauatennis

### Maadlus

### Moodne viievõistlus

### Poks

### Purjetamine

### Sulgpall

### Sõudmine

### Tennis

### Triatlon

### Tõstmine

### Ujumine

### Veepall

### Vehklemine

### Vibulaskmine

### Võimlemine

### Võrkpall

## Eesti taliolümpiamängudel

### Kokkuvõte

Viimatiste taliolümpiamängude (2018) kavas olnud 15 spordialast ei ole Eesti sportlased kunagi osalenud bobisõidus, curlingus, jäähokis, lumelauasõidus, lühirajauisutamises, skeletonis ja vigursuusatamises.

### Iluuisutamine

### Kahevõistlus

### Kelgutamine

### Kiiruisutamine

### Laskesuusatamine

### Murdmaasuusatamine

### Mäesuusatamine

### Suusahüpped

## Vaata ka
* Eesti sportlaste olümpiamedalivõidud
* Eesti lipukandjad olümpiamängudel

## Välislingid
* Eestlased olümpiamängudel eok.ee
* Eestiga seotud sportlased olümpiamängudel eok.ee
Amnion

**Amnioniks** ehk **lootevesikestaks** ehk **veekestaks** ehk **lootepõieks** nimetatakse embrüot ümbritsevat sisemist  lootekesta.
 
Esineb roomajatel, lindudel ja imetajatel (sealhulgas ka inimestel), nende ühisnimetus on **[[amnioodid]]**.

Amnioni areng, anatoomia, morfoloogia, histoloogia ja patoloogia võivad suuresti erineda nii liigiti kui ka indiviiditi.

## Imetajatel
### Inimestel
Loote embrüonaalne areng toimub naise kehas. Amnion tekib lootevälisest ektodermist ja seda katvast mesenhüümist. Amnioni membraani sisekest sisaldab hulgaliselt kattekoerakke. Amnionipõieke areneb ja moodustab kogu loodet ümbritseva amnioniõõne. Õõs hakkab alates 4. arengunädalast täituma amnionivedelikuga.

Alates 10. arengunädalast kuni 12. arengunädalani liitub amnioniga kõldkest.

### Amnioni biokeemiline koostis
Amnion sisaldab rohkelt lipiide: kolesterooli, triglütseriide ja vabu rasvhappeid, fosfolipiide jt. 

### Patoloogia
Lootepõie ja lootevee põletik on amniit.

*RHK-10 O88.1 lootevee-emboolia - on haruldane eluohtlik hädaolukord (USA-s 7,7 juhtu 100 000 sünnitaja kohta, 2008), mil lootevesi, loote rakud, juuksed vms sattudes ema organismi kutsuvad esile allergilise reaktsiooni, mille tulemusel tekib emal hingamisseisak.   

## Vaata ka
*Amnioodid

## Viited
Gameet

**Gameet** on organismi sugurakk. Eristatakse kahte tüüpi gameete: munarakud ja seemnerakud. Gameetide ühinemisel saab tekkida sügoot, viljastatud munarakk, millest areneb soodsate tingimuste korral uus hulkrakne organism. Gameedid on mitmeski mõttes eripärased rakud. Nad erinevad keharakkudest, somaatilistest diploidsetest rakkudest kromosoomi arvu poolest. Sugurakud on haploidsed (kahekordselt vähenenud kromosoomistikuga) rakud. Samuti ei kuulu gameedid ühegi organismi koe koosseisu. Lisaks sellele on sugurakud nii- öelda kehavõõrad — väljaspool suguelundeid või muid selleks ette nähtud kohti kutsuks nad esile keha kaitsereaktsiooni, immuunvastuse. Rakutuum on spermi mõõtmetega võrreldes suhteliselt suur, munaraku mõõtmetega võrreldes aga väike. Arengubioloogias väljendatakse seda tuuma-tsütoplasma suhtena. Spermis on nende mahuline vahekord umbes 1:1 (50%/50%), munarakus  1:1000, tavalises keharakus 1:100. Sugurakud tekivad täiskasvanud organismis meioosi teel. Sugurakkude arengut nimetatakse gametogeneesiks.

## Vaata ka
*Gametangium
*Ovogenees
*Spermatogenees

## Viited
Nõgeseliblikas

**Nõgeseliblikas** (*Araschnia levana*) on koerlibliklaste sugukonda kuuluv liblikas.

Nõgeseliblikal on kaks põlvkonda, mis erinevad tugevasti välimuselt. Kevadpõlvkonna liblikail (f. *levana*) on tiivad pruunikirjud, suvepõlvkonna valmikuil (f. *prorsa*) aga mustad valge kirjaga. 

Röövikud toituvad pesakonniti kõrvenõgesel.

Nõgeseliblikal on aastas kaks põlvkonda, mis erinevad teineteisest värvuse poolest. Kevadise põlvkonna liblikatel on roostepunased tiivad keerulise musta mustri ja valgete punktidega eestiiva tipu juures. Suvisel põlvkonnal on pruunikasmustad tiivad valgete või kollakasvalgete laikudega eestiibadel ja samavärvilise vöödiga tagatiibadel. Värvierinevus on seotud liblikanukkude erineva kasvutemperatuuriga.

Araschnia levana MHNT CUT 2013 3 15 Forme printanière Toulouse Dos.jpg|*Araschnia levana f. levana* 
Araschnia levana MHNT CUT 2013 3 15 Forme printanière Toulouse Ventre.jpg|*Araschnia levana f. levana* △
Araschnia levana MHNT CUT 2013 3 15 Forme estivale Compiegne Dos.jpg|*Araschnia levana f. prorsa *
Araschnia levana MHNT CUT 2013 3 15 Forme estivale Compiegne Ventre.jpg|*Araschnia levana f. prorsa * △


AraschniaLevanaJuv.JPG|Nõgeseliblika röövikud kõrvenõgesel
Araschnia levana caterpillar.jpg|Röövik
Araschnia levana LC0263.jpg|Kevadpõlvkonna nõgeseliblikas
Nõgeseliblikas (Araschnia levana).jpg|Nõgeseliblika suvepõlvkonna valmik

## Viited

## Välislingid

*Nõgeseliblika pildid, loodusemees.ee, vaadatud 25.02.2014
*Kevadine nõgeseliblikas, blog.moment.ee, vaadatud 25.02.2014
Ovogenees

**Ovogenees** on munaraku areng ovogoonist küpse munarakuni. Ovogoonid on munaraku eellased, millest suguküpsuse saabudes valmivad munarakud.
Naisel lõpeb ovogoonide paljunemine looteeas. Esimese eluaasta lõpuks on need rakud meiootilise jagunemise esimeses profaasis.

## Vaata ka
*Ontogenees
*Ovulatsioon
*Menstruatsioon
*Munarakk
*Spermatogenees
*Sügoot
The Open Door

**"The Open Door"** on ansambli Evanescence teine stuudioalbum.

Album anti välja Poolas 25. septembril 2006. Esimene singel sellelt albumilt oli "Call Me When You're Sober" (ilmus 31. juulil 2006).
Nehatu looduskaitseala

**Nehatu looduskaitseala** on looduskaitseala Pärnumaal Lääneranna vallas Rame, Nehatu, Pivarootsi  Paatsalu, Hõbesalu ja Muriste külas ().

Kaitseala pindala on 1011,3 ha. Nehatu looduskaitseala koos Puhtu-Laelatu looduskaitsealaga on nimetatud Ramsari-alade hulka. Kaitseala kattub ka Natura aladega Väinamere linnuala ja Väinamere loodusala. Kaitseala ajalugu ulatub 1957. aastasse, mil kaitse alla võeti Nehatu sooalad ja selle elustik. Looduskaitsealaks organiseeriti see 2001. aastal.

Nehatu kaitseala põhieesmärk on Nehatu soo, praeguste ja endiste merelahtede, roostike ning vee- ja rannikulinnustiku kaitse. Nehatu soo on kujunenud endise merelahe kinnikasvamise tagajärjel umbes 4500 aastat tagasi. Seal leidub väikseid reliktseid madalaveelisi jäänukjärvi. Soopinna kõrgus on 2,5-3,8 m. Nehatu soos esinevad ühed suuremad Atlantilise kliimaperioodi relikti - lääne-mõõkrohu kogumikud Eestis. Kaitseala on tähtis lindude rändepeatuspaik. Kaitseala läbivad või sellel asuvad järgmised veekogud: Kuuendiku kraav, Hõbesalu kraav, Kangruaadu järv, 5 Nehatu soo laugast, Lammastejärv, Kiissa järv, Kiissa laht, Käomardi laht, Teotalli laht, Kahvatu laht.

Kaitstavad loomaliigid: merikotkas (*Haliaeetus albicilla*), roo-loorkull (*Circus aeruginosus*), tilder (*Tringaea*), rändel sookurg (*Grus grus*). Kaitstav taimeliik: *[[Cladium mariscus]]*. 

Nehatu looduskaitseala keskkonnaregistri kood on KLO1000175.

### Vööndid
*Nehatu piiranguvöönd (945,2 ha);
*Nehatu sihtkaitsevöönd (66 ha).

## Välislingid
*Nehatu looduskaitseala kaitse-eeskiri
*
*ENSV MN määrus 11. juulist 1957. a. nr. 242 Abinõudest looduskaitse organiseerimiseks Eesti NSV-s
Toitumistüüp

**Toitumistüüp** (ehk **troofia** ehk **esmane toitumistüüp**) on organismide toidusaamise põhimõtteline viis. 

Üldbioloogias ja ökoloogias jaotatakse toitumistüüpe kolme üldise toidu komponendi (energiaallika, elektronidoonori ja süsinikuallika) päritolu  järgi. Niisuguses klassifikatsioonis kasutatakse troofia tüüpide tähistamisel kuut eesliidet.

Kui energiaallikaks on:
*keemilised ühendid – '''kemo'''troofia
*valgus – '''foto'''troofia

Kui elektroni andjaks (doonoriks) on:
*anorgaanilised ühendid – '''lito'''troofia
*orgaanilised ühendid – '''organo'''troofia

Kui süsiniku allikaks on:
*süsihappegaas – '''auto'''troofia
*orgaanilised ühendid – '''hetero'''troofia

Selle klassifikatsiooni alusel on võimalik kaheksa erinevat toitumistüüpi, mis kõik ka erinevatel organismidel Maal esindatud on. Nende nimetamisel kombineeritakse kuut eesliidet samas (energiaallikas, elektronidoonor, süsinikuallikas) järjekorras.

Näiteks enamik rohelisi taimi on fotolitoautotroofid, loomad ja nende seas inimene kuuluvad kemoorganoheterotroofide hulka. 

Tihti kasutatakse seda klassifikatsiooni ka vaid energia- ja süsinikuallikat märkides. Siis saame neli tüüpi - kemoautotroofia, kemoheterotroofia, fotoautotroofia, fotoheterotroofia.

Leidub ka organisme, kes võivad kasutada mitut toitumistüüpi. Näiteks neid, kes on ühtaegu nii autotroofid kui heterotroofid, s.o. võivad kasutada nii orgaanilist kui anorgaanilist süsinikuallikat, nimetatakse miksotroofideks. Selline on nt silmviburlane.

## Vaata ka
*bakterite toitumine ja ainevahetustüübid
*metabolism
*toitumisviis
Oskar Luppe

**Oskar Luppe** (23. mai 1894 Vana-Tänassilma vald, Viljandimaa – 6. mai 1967 Nõmme) oli Eesti sõjaväelane (kolonelleitnant).

Oskar Luppe teenis Eesti Vabadussõja ajal Tallinna 1. kaitsepataljonis staabikaptenina ja  alamkaptenina 3. roodu ülemana. Seejärel 8. jalaväepolgus  alamkaptenina kuni 25.07.1919. aastal ohvitseride reservi üleviimiseni.

15.01.1920 viidi ta üle teenistust jätkama Eesti Merejõudude Mereväe ekipaaži 1. roodu komandöriks. 21.04.1920 ülendati alamkaptenist kapteniks. 22.02.1924 ülendati kaptenist majoriks, teenistuse jätkamisega Eesti Merejõudude Staabis. 24.02.1929. aastal nimetati ta Mereväe ekipaaži ülemaks.

01.04.1934. aastal suunati ta Kaitsevägede staabist 7. Jalaväerügemendi pataljoniülema kt. 16.11.1936. aastal nimetati ta Tallinna garnisoni, komandantuuri ja vahipataljoni ülema abi kt.

29.06.1941 mobiliseeriti kolonelleitnant Oskar Luppe nõukogude okupatsioonivõimude poolt Punaarmeesse, kuid 30.06.1941 läks Saksa poolele üle ning viibis kuni 1942. aastani Saksa sõjavangis.

## Tunnustus
*Kotkaristi IV klassi teenetemärk (20. veebruar 1935)

## Viited

## Välislingid
* Oskar Luppe, EESTI SÕJAMUUSEUM - KINDRAL LAIDONERI MUUSEUM. EESTI OHVITSERID 1918-1940
Eduard Ahman

**Eduard Ahman** VR I/3 (8. aprill 1889 Vana-Antsla vald, Võrumaa – 29. juuni 1942 Norillagi vangilaager, Krasnojarski krai) oli Eesti sõjaväelane (kolonel, 1938). 

Omandas Pihkva maamõõdukoolis maamõõtja kutsehariduse. Töötas 1910–1914 riigiametnikuna Pihkva maakorralduse komisjonis.

## Teenistuskäik
Esimese maailmasõja alul astus Vene sõjaväkke. Sõjalise ettevalmistuse sai Petrogradis Pauli sõjakoolis, kus pärast lõpetamist 1915. aastal ülendati lipnikuks. Oli seejärel kaks aastat rindel võideldes 16. Siberi kütipolgu koosseisus Riia all sakslastega. Tuli seejärel Eesti rahvusväeosadesse, teenis 3. jalaväepolgus. 

Vabadussõja ajal tegutses Valgas kaitseliidu ülemana, Haapsalus piirivalve ülemana, 2. diviisi tagavarapataljonis rooduülemana ja alates 1919. aastast 7. jalaväepolgu ülema abina. Rahuajal teenis mitmesugustel staabiteenistuse ja riviala ametikohtadel. Pärast sõja lõppu täiendas end Tondil alalisväeohvitseride kursustel 1923 ja Eesti kõrgemas sõjakoolis 1927. 

Oli ajakirja Sõdur tegevtoimetaja 1925–1932. 1932–1934 oli 3. Üksiku jalaväepataljoni ülem. Juulis 1934 määrati Sõjavägede Staabi topo-hüdrograafiaosakonna ülemaks, kust 1938. aastal määrati Sõjavägede staabiülema teiseks abiks ja ratsaväe inspektoriks. 1931. aastast oli rahvusvahelise Läänemere Geodeetilise Komisjoni hääleõiguslik liige.

Eduard Ahman vahistati 14. juunil 1941 ja küüditati NSV Liitu, kus ta Norillagi NKVD tribunali otsusega 16. detsembril 1941 surma mõisteti ja 29. juulil 1942 hukati.

## Tunnustus
*1921 Vabadusristi I liigi 3. järk ja tasuta maa normaaltalu suuruses
*1935 Kotkaristi III klassi teenetemärk
*Kaitseliidu Valgeristi III klass 
*Püha Stanislavi orden
*Püha Anna orden
*Läti Kolme Tähe ordeni IV klass

## Isiklikku
Tema vend oli ehitusinsener Arnold Ahman.

## Viited

## Kirjandus
*"Eesti Vabadusristi kavalerid". Stockholm: Välis-Eesti & EMP, 1984. Lk 83 
*Mati Õun, Jaak Pihlak. "Eesti ohvitserid ja sõjandustegelased." I kogumik, Tallinn 1998. Lk 12-13

## Välislingid
*Eesti ohvitserid 1918-1940
August Balder

**August Balder** VR II/3 (25. oktoober 1891 Puusepa talu Ridaküla lähedal, Undla vald, Kadrina kihelkond, Virumaa – 26. september 1973 Tallinn) oli Eesti sõjaväelane (kolonel, 1937), Kaitseliidu Peastaabi ülem.

August Balder õppis Vanamõisa vallakoolis, Rakvere kolmeklassilises linnakoolis ja seejärel Nikolai (Gustav Adolfi) gümnaasiumis Tallinnas. 

Esimese maailmasõja ajal lõpetas Petrogradi 2. lipnikekooli 1915. aastal ja oli rooduülemana rindel, sai haavata.

Eestis sai kapten August Balder 11. novembrist 1918 Kaitseliidu Viru maleva Kadrina (Undla ja Vohnja valla) kaitseliidu pealikuks ja oli ka Kadrina komandandiks. 1918. aasta lõpus Eesti vägede taganemislahingute ajal osales ta koos Nikolai Reegi 5. Jalaväepolguga ja Kadrina kaitseliitlastega Rägavere lahingus.

Vabadussõjas teenis 1. Jalaväepolgus ja pärast Rakvere vallutamist läks ohvitseride reservi; märtsi algul läkitati 1. jalaväepolku, kus teenis 7. roodu ülemana, jalaluurajate komando ülemana ja 5. roodu ülemana kuni Vabadussõja lõpuni. Kuulus ka 1919. aasta veebruaris vene sõjaväemäärustike eesti keelde tõlkimise komisjoni, mille eesistuja oli kapten Voldemar Koch ning liikmed leitnant J. Mühlbach, leitnant H. Tuksam ja alamkapten H. Rossländer. 1919. aasta detsembris osales Viru rindel 1. Jalaväepolgu 5. roodu rooduülemana Narva kaitselahingutes. Teenistuse eest Vabadussõjas tunnustati A. Balderit Vabadusristi II liigi 3. järgu teenetemärgiga.

1. oktoobril 1925 astus major August Balder Kõrgemasse Sõjakooli. Tema lõputöö teema oli "Kaitseliidu ülesanded ja tähtsus riigikaitse seisukohalt".

1927. aastast oli Balder Kaitseliidu teenistuses, sealhulgas aastail 1928–1939 Kaitseliidu Peastaabi õppe- ja spordiosakonna pealik. Selle kõrvalt oli ta aastail 1934–1939 Tallinna maleva Põhja malevkonna pealik ning korduvalt ka Kaitseliidu ülema ja Kaitseliidu Peastaabi ülema kohusetäitja.

Novembris 1931 külastas Lodzi (Poolas).

1937. aastal ülendati August Balder koloneliks. Tema artikleid ilmus ajakirjades Kaitse Kodu! ja Sõdur. Ta on koostanud Kaitseliidu väljaõppetrükiseid, näiteks raamatu "Pealik lahingus" ja kaasautorina ka "Merekaitseliitlase käsiraamatu".

Aastail 1939–1940 oli 1. diviisi staabiülem, veebruarist juunini 1940 aga Kaitseliidu Peastaabi ülem.

Esimese Nõukogude okupatsiooni ajal arreteeriti August Balder 29. juulil 1940, 23. aprillil 1941 mõistis NSV Liidu SARKi erinõupidamine talle Vene NFSV Kriminaalkoodeksi §58-4 ja 58-1a süüdistusega kaheksa aastat vabaduskaotust. 

Aastail 1961–1968 töötas A. Balder Eesti Põllumajandusprojektis maamõõtjana. Pensionärina elas ta Tallinnas, kus ka suri 26. septembril 1973.

August Balder on maetud Kadrina kalmistule.

## Tunnustus
* 1920 – Vabadusristi II liigi 3. järk (11. juuni 1920)
* 1934 – Kotkaristi teenetemärgi III klass (22. veebruar 1934)
* 1938 – Valgetähe teenetemärgi III klass (24. veebruar 1938)

## Viited

## Välislingid
*Ohvitseride andmekogu
*Kaitseliit mälestab sünniaastapäeval kolonel August Balderit, Virumaa Teataja, 24. oktoober 2011
Hispaania linnade loend

*Loend ei ole täielik*

## A

A Coruña, Albacete, Alcalá de Henares, Algeciras, Alicante, Almeria, Aranjuez, Atapuerca, Ávila, Ayerbe, Avila de los Caballeros

## B

Badajoz, Badalona, Baeza, Barakaldo, Barcelona, Bilbao, Burgos

## C

Caceres, Cadiz, Calahorra, Calatayud, Capileira, Cartagena, Cordoba, Corunna, Cuenca

## D

Donostia, Daroca

## E

Elx, Escurial

## F
Figueras

## G

Getxo, Gijon, Girona, Granada, Guadix

## H

Hondarribia

## I

Inca

## J

Jerez de la Frontera, Jumilla

## L

La Corana, Las Palmas de Gran Canaria, León, Lerida, Linares, Lleida, Lloret de Mar, Lugo

## M

Madrid, Málaga, Marbella, Melilla, Murcia, Mérida

## N

Nirva

## O

Oliva, Olivenza, Oviedo, Ovledo

## P

Palma, Palma de Mallorca, Pamplona, Ponferrada, Portbou, Portugalete

## R

Reus, Ronda, Rota

## S

Sagunto, Salamanca, San Tander, Santiago de Compostela, Santillana del Mar, Saragossa, Segovia, Sevilla

## T

Tarragona, Terrassa, Toiedo, Toledo, Tortosa, Tossa del mar, Trebujena

## U

Ubeda, Ubrique

## Z

Zamora, Zaragoza, Zumaia

## V
 
Valencia, Valladolid, Vera, Vigo, Vilanova i la Geltrú, Villarrobledo, Vitoria-Gasteiz
Roland Tiiroja

**Roland Tiiroja** (sündinud 25. novembril 1987) on eesti trummar.

## Isiklikku
Roland on pärit Põltsamaalt. 2005. aastal kolis Tallinna ja hakkas Georg Otsa nimelises Tallinna Muusikakoolis õppima löökpille.

## Muusikaline tegevus
Tegutses pikemalt ansamblis Kristjan Kasearu & Paradise Crew. Mängib veel ansamblites Mait Seger, The Mary ja trios Freddy Tomingas and The Riff.
Hold Me Now

**"Hold Me Now"** on Johnny Logani loodud ja esitatud laul, mis võitis 1987. aasta Eurovisiooni lauluvõistlusel Iirimaad esindades esikoha.

## Välislingid
*Laulu sõnad
Ērgļi

**Ērgļi** on küla (*ciems*), endine alev, Lätis Madona piirkonnas, Ērgļi valla halduskeskus. Asub Ogre jõe ääres. Jõel on hüdroelektrijaam.

Ērgļis oli Riia–Ērgļi raudtee lõppjaam. Külas asuvad bussipeatused Ērgļi, Pļaviņu pagrieziens, Sauleskalns ja Skola. Asulas on ka raamatukogu. 

Muinsusmälestistest on riikliku kaitse all Ērgļi vasallilinnus ja Ērgļi Kantsikünka linnamägi, regionaalse kaitse all aga Ērgļi keskaegne kalmistu.

Külas asub Teises maailmasõjas hukkunute vennaskalmistu. Sinna jäävad Ērgļi luteri kirik ja Ērgļi katoliku kirik.

Ērgļi alad kuulusid Jersika vürstiriiki ja olid selle Negeste piirkonna keskuseks. Aastal 1355 püstitati sealse Ērgļi vasallilinnuse juurde puust kirik. Aastal 1937 avati Ērgļi raudteejaam. Augustis 1944 toimus seal lahing, mille käigus küla täielikult purustati.  Aastal 1950 sai  asula alevi staatuse. 1. juulini 2009 oli küla Madona rajooni koosseisus. Aastail 2006–2021 kuulus küla Ērgļi piirkonda ja külas asus piirkonna halduskeskus.

## Elanike arv


* 331 (1935)
* 1894 (1959)
* 2100 (1970)
* 2393 (1979)
* 2580 (1989)
* 2393 (2000)

* 2200 (2006)
* 1955 (2011)
* 1939 (2015)
* 1555 (2021)
* 1418 (2025)


## Tuntud elanikke
*Gustav Girgensohn – Baltisaksa brüoloog
*Alberts Kviesis – Läti poliitik
*Pēteris Liepiņš – Läti näitleja


Ergli vasallilinnus 1.jpg|Vaade linnusetornile ja mõisale XIX sajandi postkaardil
Ergli vasallilinnus 2.jpg|Stavenhageni gravüür Erglist XIX sajandi algul

## Viited
Madona rajoon

**Madona rajoon** oli 30. juunini 2009 Läti 1. järgu haldusüksus.

Madona rajooni keskus oli Madona linn. Rajooni territooriumile jäid ka Cesvaine, Lubāna, Ērgļi ja Varakļāni.

Rajooni territooriumile jäi Läti kõrgeim tipp Gaiziņkalns.
Vladimir Velman

**Vladimir Velman** (sündinud 25. septembril 1945 Tallinnas) on Eesti poliitik ja ajakirjanik.

## Elulugu
Velmani eestlasest isa Nikolai sündis 1907. aastal Peterburi kubermangus Oranienbaumis ja oli Friedrich Robert Faehlmanni venna Carl Friedrich Philippi järeltulija.

Velman lõpetas Tallinna 23. Keskkooli 1963. aastal ja Tallinna Polütehnilise Instituudi tööstus- ja tsiviilehituse erialal 1970. aastal.

Velman on töötanud RPI Tööstusprojektis tehnikuna 1966, Tallinna Mererajooni komsomolikomitee koolide osakonna juhatajana 1967, ENSV Varumisministeeriumis vaneminsenerina 1970 ja 1972, ajalehe Molodjož Estonii ajakirjanikuna ja osakonnajuhatajana 1972–1975, uudisteagentuuri APN Eesti korrespondendina 1976–1980, venekeelse "Aktuaalse kaamera" toimetajana, vanemtoimetajana ja Eesti Televisiooni venekeelsete saadete peatoimetajana 1980–1995 ning ajalehe Estonija toimetajana ja peatoimetajana 1995–1999.

### Poliitiline tegevus
Velman oli aastail 1990–1992 Eesti Kongressi liige (üks 43 Eesti Vabariigi kodakondsuse taotlejate seast valitud sõnaõiguslikust liikmest).

Ta kuulub 1994. aastast Eesti Keskerakonda.

Ta oli aastail 1993–2005 Tallinna Linnavolikogu liige.

Velman oli 1995. aastast VIII Riigikogu liige ning hiljem oli ta ka IX ja X Riigikogu liige. Aastail 2007–2011 oli ta XI Riigikogu liige ja Eesti-Iisraeli parlamendirühma esimees. Ta kandideeris ka 2011. aasta Riigikogu valimistel, sai 2016 häält ja osutus valituks XII Riigikokku. 2015. aasta Riigikogu valimistel sai ta 1294 häält ja osutus ringkonnamandaadiga valituks XIII Riigikogu liikmeks.

Ta kandideeris 2025. aasta kohaliku omavalitsuse volikogude valimistel Kristiine linnaosas, kogus 144 häält ning ei osutunud valituks.

## Isiklikku
Vladimir Velman on abielus, tal on kaks poega ja tütar.

## Viited

## Välislingid

* Ilmar Palli: "Faehlmanni järeltulija: Minu isa töötas koos Johannes Käbiniga, onu oli Nikolai Karotamme abi" Maaleht, 5. november 2009
* Raimo Poom, Joosep Värk: "Keskerakonna riigikogulane Vladimir Velman võtab Jakunini raha, et semmida Moskvas Ukraina anastajatega" Eesti Päevaleht, 11. detsember 2014
* Velman: orjalik Eesti teenib uut suverääni USA-d, ERR, 15.02.2018
Dorotheos

**Dorotheos** (ladinapäraselt **Dorotheus**, venepäraselt **Дорофей**) on kreeka mehenimi, mis tähendab "Jumala kingitust" või ka "kingitust Jumalale".

Seda nime kandsid antiik- ja keskajal mitmed tuntud inimesed:

***[[Abba Dorotheos]]** oli 6.–7. sajandil Palestiinas tegutsenud kristlik munk ja pühak
***[[Dorotheos (jurist)|Dorotheos]]** oli 6. sajandil Süürias tegutsenud õigusteadlane
***[[Dorotheos Egiptusest]]** oli 4. sajandil Egiptuses tegutsenud kristlik kõrbeerak ja pühak
***[[Dorotheos Siidonist]]** oli 1. sajandil Egiptuses tegutsenud astroloog
***[[Dorotheos Tüürosest]]** oli 3.–4. sajandil tänase Liibanoni alal tegutsenud kristlik piiskop ja pühak
Abba Dorotheos

**Abba Dorotheos** (ka **Dorotheos Gazast**; umbes 510 – umbes 580, teistel andmetel suri umbes 620) oli Palestiina aladel tegutsenud kristlik munk, keda austatakse katoliku kirikus ja õigeusu kirikus pühakuna. Tema mälestuspäev on 5. juunil. 

## Elulugu

Konkreetseid fakte on tema elust teada vähe. Ta oli pärit Ashqelonist ja sai hea hariduse; oma sõnul näitas ta algul õppimise vastu üles ülimat vastumeelsust, kuid tegi seejärel läbi meelemuutuse ja edaspidi lausa neelas raamatuid, veetes kogu oma vaba aja lugedes. Seetõttu tundis ta hästi nii paganlike kui ka kristlike autorite loomingut. Ka on esile tõstetud tema võimeid kõnemehena.

Millal ja miks ta täpselt kloostrisse läks, ei ole teada, kuid tema teoste põhjal võib järeldada, et eelkõige motiveeris teda soov elada täiuslikult evangeeliumi nõuetele vastavat kristlikku elu.

Ta liitus Abba Seridose kloostriga Gazas, kus elasid ka tulevased pühakud Barsonophios Suur ja Johannes Prohvet. Nende munkade käest oli Dorotheos juba varem õpetust saanud ja ilmselt just nende mõjul liitus ta selle kloostriga.

Kloostris sai Johannes Prohvetist tema vaimulik juhendaja. Umbes kümme aastat elas Dorotheos kuuletujana temaga samas kongis. Esialgu oli Dorotheose vastutusalaks kloostri külaliste eest hoolitsemine, hiljem aga kloostri haigla juhatamine.

Pärast vaga Seridose ja Johannes Prohveti surma asutas ta oma senise elupaiga lähedale uue kloostri. Oletatakse, et see sündmus toimus umbes aastal 540. Uue kloostri ülemaks jäi ta kuni oma surmani.

Tema enda esimeseks õpilaseks oli Dositheos Gazast, keda austatakse samuti pühakuna.

## Õpetused

Abba Dorotheos jättis endast maha 21 õpetust oma munkadele, mis on tuntud täispika pealkirja all "Meie vaga isa Abba Dorotheose südantkosutavad õpetused oma õpilastele". 

Lisaks neile õpetustele moodustavad tema pärandi veel kümme lühikest läkitust ning tema küsimused pühadele Barsonophiosele ja Johannesele. Viimaste hulka kuulub 87 küsimust koos tema vaimulike juhendajate vastustega.

Need teosed moodustavad osa klassikalisest kristliku askeetika varamust ning kuuluvad ka tänapäeval õigeusu munkade ja ilmikute poolt hinnatud lugemisvara hulka.

## Kirjandus

*Преподобный Авва Дорофей. *Душеполезные поучения.* Москва : Издательство Сретенского Монастыря, 2004.

## Välislingid

*Душеполезные поучения Аввы Дорофея *(Dorotheose õpetuste venekeelse tõlke täistekst 2000. aasta väljaandes)*
*Pravoslavie.ru: Преподобный авва Дорофей *(venekeelne elulugu)*
Ekvantpunkt

**Ekvantpunkt** ehk samakiiruspunkt on Klaudios Ptolemaiose poolt tema maailmasüsteemi jaoks kasutusele võetud mõiste.

## Mõiste sisu

**Ekvantpunkt** on punkt, millelt vaadates liigub epitsükli keskpunkt deferendil ühtlase ja muutumatu kiirusega. Ehk teisiti öeldes, ekvantpunktis olev vaatleja näeb, et epitsükli keskpunkt liigub võrdsetes ajavahemikes edasi võrdsete nurkade võrra.

## Ekvantpunkti kasutamisest
Ekvantpunkti kasutamine muutis Ptolemaiose maailmasüsteemi parimaks geotsentriliseks maailmasüsteemiks, mis tähendas, et mudel töötas suhteliselt täpselt ega olnud ka liiga keeruline arvutada. Samal ajal kritiseeriti Ptolemaiose maailmasüsteemi ekvantpunkti kasutamise pärast terve selle kasutamise aja. Arvati, et ekvandi kasutamine rikub astronoomia põhiaksioomi – taevased liikumised on ühtlased ja ringjoonelised või koosnevad ühtlastest ringjoonelistest liikumistest. Püüded ekvandist vabaneda viisidki esimeste geokineetiliste ehk Maa liikumist arvestavate maailmasüsteemide loomiseni. Kõige paremini õnnestus see Mikołaj Kopernikul.

## Vaata ka
* Deferent
* Epitsükkel
* Ptolemaiose maailmasüsteem
* Geotsentriline maailmasüsteem